### | | | | --- | --- | | | | | --- | | **Byråd** 20. marts 2018 Sagsnr. 710-2014-52029 Dok.nr. 710-2018-59726 Alf Jeppesen | | 41.                 Revision af Børne- og ungepolitikken og Mål- og indholdsbeskrivelse for kommunale fritidstilbud - Åbent

###

|  |  |
| --- | --- |
| Tidl. politisk behandling | BY, 28.04.15, pkt. 60, BY, 24.06.15, pkt. 82 |
| Forventet sagsgang | BS-U, ØK, BY |
| Lovgrundlag | Lov om social service §19  Folkeskoleloven, BEK. nr. 699 af 23/06/2014 |

###

**SAGENS INDHOLD**

Byrådet skal i denne sag tage stilling til en overordnet
tidsplan for revision af Børne- og ungepolitikken og af ”Mål- og
indholdsbeskrivelse for kommunale fritidstilbud”.

Børne- og ungepolitikken indeholder overordnende principper
og målsætninger for 0-18 års området med fokus på at sikre sammenhæng mellem
det generelle og forebyggende arbejde og den målrettede indsats over for børn
og unge med behov for særlig støtte. Den nuværende politik gælder for perioden
2015 til 2018, og der er dermed behov for, at der udarbejdes en tidsplan for en
ny børne- og ungepolitik.

Mål- og indholdsbeskrivelsen for fritidstilbud skal angive,
hvordan fritidstilbuddene bidrager til at udmønte Børne- og ungepolitikken,
herunder hvordan der sikres sammenhæng mellem skole, fritidstilbud og hjem samt
mellem dagtilbud, førskole og fritidstilbud. Den nuværende beskrivelse udløb
med udgangen af 2017 og er derfor via en høring hos skolebestyrelser m.fl.
blevet opdateret. Opdateringen er primært af redaktionel karakter. Beskrivelsen
er vedlagt som bilag.

Det foreslås, at de to dokumenter fremover får samme
gyldighedsperiode og dermed revideres i sammenhæng. Det foreslås videre, at
Børn og Skole udarbejder en tids- og procesplan for dette arbejde, og at denne
forelægges Børne- og Skoleudvalget i maj 2018. Der vil blive lagt op til en
bred involvering af interessenter i efteråret 2018, så en ny Børne- og
ungepolitik og Mål- og indholdsbeskrivelse for fritidstilbud kan forelægges
Byrådet i første halvdel af 2019.

**VURDERING**

Børn og Skole vurderer, at der fremover skal være en
tættere indholdsmæssig sammenhæng mellem Børne- og ungepolitikken og Mål- og
indholdsbeskrivelsen for fritidstilbud, da disse tilbud spiller en væsentlig rolle
i at udmønte politikkens mål i praksis. Det vil på den baggrund være
hensigtsmæssigt at revidere dokumenterne i sammenhæng.

Børn og Skole vurderer, at det er hensigtsmæssigt, at der
afsættes tid til, at Børne- og Skoleudvalget kan tilrettelægge dialog og
inddragelse omkring indholdet af en ny børne- og ungepolitik, og at der ikke er
negative implikationer af at forlænge gyldighedsperioden for den nuværende
politik til 2019. Tilsvarende vurderes det, at den opdaterede mål- og
indholdsbeskrivelse for fritidstilbud kan danne grundlag for fritidstilbuddenes
arbejde endnu et år.

**INDRAGELSE**

Forslag til ”Mål- og indholdsbeskrivelsen for kommunale fritidstilbud”
har været til udtalelse ved skolebestyrelser, ungdomsskolebestyrelse,
forældrebestyrelser og SMU Skole og SMU Dagtilbud.

Af de 16 indkomne høringssvar havde 12 bestyrelser ingen
bemærkninger, mens et par bestyrelser havde forslag til sproglige ændringer,
som efterfølgende er indarbejdet.

SMU Dagtilbud og SMU Skole foreslår, at det præciseres, at det
er et fælles ansvar for dagtilbud og skole/SFO at skabe gode rammer for
overgange, hvor de pædagogiske medarbejdere har et grundigt kendskab til
børnene før overgangen. Børn og Skole har indarbejdet forslaget i beskrivelsen.

I forbindelse med revision af
Børne- og ungepolitikken gennemføres en bred involvering af interessenter,
hvilket vil blive beskrevet nærmere i tids- og procesplanen.

**ØKONOMI**

Der er ingen økonomiske konsekvenser.

**INDSTILLING**

Direktøren for Børn og Skole indstiller til Byrådet:

1. At Børn og
Skole udarbejder en tids- og procesplan for revision af Børne- og
ungepolitikken og Mål- og indholdsbeskrivelsen for fritidstilbud til
godkendelse i Børne- og Skoleudvalget i maj 2018.

2. At
gyldigheden af den nuværende Børne- og ungepolitik forlænges indtil vedtagelsen
af en ny politik i 2019.

3. At det
reviderede forslag til ”Mål- og indholdsbeskrivelsen for de kommunale
fritidstilbud” opdateres, indtil den revideres i sammenhæng med den ny Børne-
og ungepolitik.

**BESLUTNING**

***Børne- og Skoleudvalget, 5. marts 2018:***

Fraværende:Ingen

Ad 1. Indstilles godkendt.

Ad 2. Det indstilles, at gyldigheden af den nuværende Børne-
og ungepolitik forlænges indtil vedtagelsen af en ny politik i første halvdel
af 2019.

Ad 3. Det indstilles, at det opdaterede forslag til Mål- og
indholdsbeskrivelsen for de kommunale fritidstilbud godkendes, indtil denne
revideres i sammenhæng med den ny Børne- og ungepolitik.

***Økonomiudvalget, 13. marts 2018:***

Fraværende:Ingen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Mål- og indholdsbeskrivelse for kommunale fritidstilbud | 710-2017-239453 |
| Udtalelser til Mål- og indholdsbeskrivelse for kommunale fritidstilbud | 710-2018-27200 |